প্রায় ১৮ কোটি বছর আগে একত্রে থাকা ভূমি প্রধান দুই ভাগে ভাগ হয়ে যায়। এক ভাগের নাম দেয়া হয় লরেশিয়া (Laurasia) আরেক ভাগের নাম দেয়া হয় গন্ডোয়ানা (Gondwana)। দুটি ভাগ হওয়া ভূখণ্ডের মাঝে অবস্থান করে একটি সাগর। এই সাগরের নাম টেথিস। আমাদের ভারত ছিল নিচের দিকের গন্ডোয়ানার সাথে। পরবর্তীতে এই দুটি অংশ আবার ক্রমান্বয়ে বিভক্ত হয়ে হয়ে বেশ কটি অংশের সৃষ্টি করে। গন্ডোয়ানা ল্যান্ডেই ছিল দক্ষিণ আমেরিকা ও আফ্রিকা। তারাও একসময় বিভক্ত হয়ে যায় এবং তাদের বিভক্ত হয়ে যাবার মাঝখানের অংশটিতে আটলান্টিক মহাসাগরের সৃষ্টি হয়। অন্যদিকে ভারত তার আদি অবস্থান থেকে বিভক্ত হয়ে যেন একটু তাড়াহুড়ো করেই এগুতে থাকে। ভারত গন্ডোয়ানা থেকে দ্রুত সরে গিয়ে মাঝখানের টেথিস সাগর পাড়ি দিয়ে এশিয়ার সাথে মিলিত হয়। নিচের ছবিটা খেয়াল করলে দেখা যাবে ভারত (India) কিভাবে সরে এসে এশিয়ার সাথে মিলেছে।